R. Zajac, minister zdravotníctva SR: (2006-04-21):
Vzhľadom na dikciu o situácii zdravotníctva a spôsobe zabezpečenia zdravotnej starostlivosti o občanov by som rád povedal len niekoľko faktov, ktoré je dôležité ako odpoveď na túto otázku uviesť. Po prvé. V súčasnej dobe zaznamenávame priaznivý trend rastu výdavkov na kardiologické ochorenia podľa jednotlivých regiónov. Oproti roku 2003 na rok 2006 vo východoslovenskom ústave je predpoklad plus 80 %, v stredoslovenskom ústave je to plus 50 % a v Bratislave je to plus 36 %. Súčasne sme zaznamenali priaznivý trend, a to zvýšenie výdavkov na najdrahšie a najmodernejšie molekuly v onkologickej liečbe o 45 % za uplynulé obdobie. Tieto výdavky sú sledované aj počtom molekúl, sú sledované aj kvalitou liečby kardiologickej, ktorá patrí medzi najnákladnejšie. V súčasnej dobe majú naši poistenci prístup k piatim humánnym inzulínom a uľahčili sme sedemnásobne prístup k tzv. aplikačným perám. Dávam to len ako príklad dostupnosti, po ktorej toľko voláme. Prakticky dnes sú perá dostupné pre každého občana. Druhou témou, ktorou sa budeme asi musieť zaoberať, je otázka doplatkov, ktorá sa stáva témou aj viacerých politických diskusií. Treba povedať, že doplatky za lieky medzi rokmi 2002 a 2004 stúpli rádovo o 100 % z 1,5 mld. na 3 mld., čo bolo výsledkom marginálnych nákladov a zmenenej formy kategorizácie. Rozdiel medzi rokmi 2004 a 2005 však činí plus 200 mil. v prospech poistencov, teda bol 2,9 mld. Náklady na zabezpečenie marginálnych poplatkov receptov a náklady na zabezpečenie poplatkov za hospitalizáciu činia v úhrne 2 mld. korún. Vyjadrené štatisticky, náklady na zabezpečenie zdravia na rodinu a mesiac stúpli z rodinných výdavkov z 1,4 % na 2,1 % celkových výdavkov, čo znamená 2,1 koruny z prijatých 100 korún na rodinu a mesiac. Súčasťou poskytovania zdravotnej starostlivosti sa stáva aj úspešná aplikácia zákona a dôsledkov zákona č. 579/2004 Z. z. o záchrannej službe, keď sme dokončili druhé kolo výberového konania a dnes začíname prevádzku 259 bodov miesto 91 bodov záchrannej služby. Súčasťou správy sú aj informácie o vývoji verejných financií a príjmoch. Uvediem len niekoľko čísiel. Pri projekcii rozpočtu verejnej správy na roky 2007, 2008 a 2009 si dovolím upozorniť, že rast výdavkov štátu bez ročného zúčtovania, ktoré uvidíme prvýkrát až po júni 2006, činí, budem uvádzať porovnanie s rokom 2002, keď za poistencov štátu bolo uhradených 15,261 mld. korún, v roku 2006 bude 23,407 mld. korún plus doplatky alebo nedoplatky, teda nárast medzi 15 mld. a 23 mld. reprezentuje viac ako 70 %. Priemerný mesačný rast, platby štátu za poistenca, sa pohyboval v roku 2003 vo výške 5 %, v roku 2004 vo výške 20 %, v roku 2005 vo výške 19 %, v roku 2006 to bude vo výške 10 %, v roku 2007 to bude vo výške 9 %. Súčasne optimálny rast reálnej mzdy a nominálnej mzdy dáva predpoklad, že celkový objem zdrojov v zdravotníctve v roku 2006 bude plus 12 % pri definovanej inflácii východísk štátneho rozpočtu 2,7 %. Iste, môžeme dlho hovoriť o mzdách, treba povedať, že celá táto diskusia vznikla na základe štrajkových aktivít dvoch odborových centrál, Slovenského odborového zväzu pracovníkov v zdravotníctve a v sociálnej sfére, ktorí od septembra minulého roku v zmysle zákona o kolektívnom vyjednávaní vyjednávajú novú kolektívnu zmluvu pre rok 2006, my sme to navrhovali s výhľadom rokov 2007, 2008, teda pre rok 2006 a ďalšie, a, ďalej, Lekárskeho odborového združenia ako nepravidelného, ťažko identifikovateľného združenia lekárov s neznámou štruktúrou, pretože to združenie sa vždycky prihlasuje len k jednotlivým nemocniciam, ktoré požaduje 25 % mzdový nárast ihneď. Z tohto pohľadu je všeobecne známe, že Asociácia fakultných nemocníc uzavrela vyššiu kolektívnu zmluvu s garantovaným rastom miezd desať od mája a desať od decembra 2006, s tým, že v decembri bude väčšia možnosť diferencovania miezd ako v máji, a to v pomere 7 ku 3 pre stabilné a 6 ku 4 pre stabilné zložky mzdy, teda pre tarifné zložky. Vzhľadom na to, že správa disponuje množstvom dát, ukazuje na priemerné príjmy v zdravotníctve, ukazuje na priemerné príjmy očistené o sociálnu sféru, ktorej údaje sa často používajú, vzhľadom na to, že súčasťou dokumentácie je aj prístup k správe o oddlžení systému rezortu zdravotníctva, ktorý vláda zobrala na vedomie 12. apríla 2006 a je na internete, vzhľadom na to, že správa je dostatočne obsažná, myslím si, že je vhodné skôr, ak bude taká požiadavka, reagovať na doplňujúce otázky. Ďakujem pekne.